作者：无名氏
词牌/韵律：奉礼歌

paragraphs: 皇泽均普，群生遂。
万宇和祔，讲天津、合祭圣宗神祖，八音钧奏谐节。
堂上荐鸣球，琴瑟击。
越布濩、霜空静，月华凝、光景蔼蔼。
纷纷晓霞披。
和铃作、鸾舆回。
天人共睹，庆无疆、祚崇明祀。
五辂驾、腾黄纯驷。
旗常扈跸严环卫。
公卿奉引，虚徐弛道，祲容　靡。
葱葱郁郁，祥风瑞霭。
发天光旖旎。
锡羡丰融，漏泉该浃，上恩遐被。
群心豫，颂声作，皇德至，侔乾贶，浩浩霈。